**Prof. dr. Blagoje Govedarica, CV**

Blagoje Govedarica je rođen 18. novembra 1949. godine u mjestu Bačko Dobro Polje, Srbija. Osnovnu školu i gimnaziju pohađao je u Nikšiću. Diplomirao je na Filozofskom fakultetu u Beogradu 1973. godine studij arheologije i ilirologije, gdje je i magistrirao 1980. godine. Na istom fakultetu je doktorirao 1988. godine. Habilitaciju je odbranio na Univerzitetu u Heidelbergu 2000. godine, čime je dobio licencu za visokoškolsku nastavu (venia legendi).

Godine 1973. počinje raditi u Akademiji nauka i umjetnosti Bosne i Hercegovine u Sarajevu u oblastima arheologije, zaštite i očuvanja spomenika kulture. Predmet njegovih istraživanja su periodi eneolita, bronzanog i željeznog doba na području Evroazije. Od 1992. godine djeluje u SR Njemačkoj, gdje se pored naučno-istraživačkog bavi i pedagoškim radom, kao profesor na univerzitetima u Heidelbergu i Berlinu. Obavio je arheološka iskopavanja na više od 50 arheoloških lokaliteta u Bosni i Hercegovini, Crnoj Gori, Hrvatskoj, SR Njemačkoj, Moldaviji i Ukrajini. Do sada je objavio oko 120 naučnih radova, kao i tri monografije.

Od 2001. godine obavlja dužnost odgovornog urednika časopisa Godišnjak/Jahrbuch u Sarajevu. Dopisni je član Akademije nauka i umjetnosti BiH i Njemačkog arheološkog instituta u Berlinu. Mada je penzionisan 2016. godine, Blagoje Govedarica i dalje aktivno djeluje kao honorarni profesor na Slobodnom univerzitetu u Berlinu i kao Direktor Centra za balkanološka ispitivanja ANUBiH u Sarajevu.